माँ को दूसरी जगह काम मिल गया। काम के लिए इस बार माँ को मुंबई से दूर महाराष्ट्र के ही रायगढ़ जिले के खोपोली जाना पड़ा। यहाँ पर स्टील का प्लांट बनाया जा रहा था। भगवान गवई की माँ और उनकेबड़े भाई को यहाँ काम मिल गया। लेकिन, एक बार बाद उन्हें फिर से अपना ठिकाना बदलना पड़ा। इस बार परिवार को काम के लिए नासिक जाना पड़ा, जहाँ तापड़िया टूल्स के सातपुर प्लांट में उन्हें मजदूरी का काम मिला। चूँकि माँ और बड़े भाई दोनों मजदूरी कर रहे थे भगवान गवई की पढ़ाई नहीं छूटी और वे पाँचवी क्लास में पहुँच गए। लेकिन नासिक में भी ज़्यादा दिन काम नहीं चला और माँ और बड़े भाई को इस बार रत्नागिरी जाना पड़ा। भगवान गवई की पाँचवी की पढ़ाई अधूरी थी इसीलिए वे पढ़ाई पूरी करने तक नासिक की साइट पर ही कुछ महीने रुक गए।